b'\n_START_ARTICLE_\nKielentunnistus\n_START_PARAGRAPH_\nKieliteknologiassa kielentunnistus tarkoittaa tekstin tai puheen kielen automaattista tunnistamista n\xc3\xa4ytteen perusteella. My\xc3\xb6s puhujan tai kirjoittajan murteen, yhteiskunnallisen aseman tai \xc3\xa4idinkielen p\xc3\xa4\xc3\xa4ttelemisen voidaan katsoa kuuluvan kielentunnistukseen. Kielentunnistusta on k\xc3\xa4ytetty esimerkiksi tekstink\xc3\xa4sittely- ja tiedonhakuohjelmissa sek\xc3\xa4 puheentunnistussovelluksissa.\n_START_SECTION_\nKirjoitetun kielen tunnistaminen\n_START_PARAGRAPH_\nKirjoitetun kielen tunnistaminen perustuu useimmiten n\xc3\xa4ytetekstin sis\xc3\xa4lt\xc3\xa4mien n-grammien (osamerkkijonojen) frekvenssien laskemiseen. Kielentunnistusohjelmaan on etuk\xc3\xa4teen sy\xc3\xb6tetty tunnistettavien kielten tyypilliset n-grammijakaumat, joihin n\xc3\xa4ytteen jakaumaa verrataan. Menetelm\xc3\xa4\xc3\xa4 voidaan t\xc3\xa4ydent\xc3\xa4\xc3\xa4 etsim\xc3\xa4ll\xc3\xa4 tekstist\xc3\xa4 eri kielille tyypillisi\xc3\xa4 pikkusanoja: esimerkiksi sana och esiintyy usein ruotsinkielisiss\xc3\xa4 teksteiss\xc3\xa4._NEWLINE_Kielentunnistusohjelmat toimivat yleens\xc3\xa4 varsin hyvin, jos n\xc3\xa4yte on riitt\xc3\xa4v\xc3\xa4n pitk\xc3\xa4. Vaikeuksia niille tuottavat l\xc3\xa4heiset sukukielet (esimerkiksi tanska ja kirjanorja) ja paljon vieraskielisi\xc3\xa4 erisnimi\xc3\xa4 sis\xc3\xa4lt\xc3\xa4v\xc3\xa4t tekstit.'